Okresná prokuratúra Svidník 
Sovietskych hrdinov 200, 089 01 Svidník 	

Sp. zn. : Pv 31/12/7712	Svidník, 30.7.2012
EEČ : 2-60-48-2012

U Z N E S E N I E

Trestná vec:	obvinený XXXXX 
Prečin:	Nezaplatenie dane podľa § 278 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Svidník
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako živnostník konajúci pod obchodným menom XXXXX so sídlom podnikania Vyšný Mirošov č. 144, IČO:43 940 501, DIČ: 1072441491 neuhradil Daňovému úradu vo Svidníku ako správcovi dane ním riadne priznanú vlastnú daňovú povinnosť, ktorá mu vyplývala z podaného daňového priznania k dani z pridanej hodnoty za zdaňovacie obdobie júl 2011 v lehote splatnosti do 25.08.2011, august 2011 v lehote splatnosti do 26.09.2011, september 2011 v lehote splatnosti do 25.10.2011 spolu vo výške 2 755,87 eur, k dani z príjmov fyzickej osoby za zdaňovacie obdobie roku 2009 v lehote splatnosti do 31.03.2010, k dodatočne vyrubenej dani z prijmov fyzickej osoby v lehote splatnosti do 15.12.2010 spolu vo výške 3 259,38 eur, preddavok na daň z príjmov fyzických osôb za III. štvrťrok 2010 v lehote splatnosti do 30.09.2010 vo výške 1 395,31 eur a preddavok k dani z motorových vozidiel za zdaňovacie obdobie za II. štvrťrok 2009 v lehote splatnosti do 30.06.2009, preddavok za IV. štvrťrok 2009 v lehote splatnosti do 31.12.2009 spolu vo výške 721,96 eur aj keď mal dostatok finančných prostriedkov na ich zaplatenie v deň splatnosti a tak dlhuje na daniach celkovú sumu 8 132,52 eur
lebo zanikla trestnosť činu
Odôvodnenie:
 	Uznesením Obvodného oddelenia Policajného zboru vo Svidníku ČVS: ORP-460/SK-SK-2011 zo dňa 31.05.2012 bolo vznesené obvinenie XXXXX pre prečin nezaplatenia dane a poistného podľa § 278 ods. 1 Tr. zák., ktorého sa mal dopustiť na skutkovom základe uvádzanom vo výrokovej časti uznesenia. 
	V priebehu prípravného konania obvinený spáchanie skutku kladeného mu za vinu priznal a uviedol, že finančné prostriedky použil na chod firmy. V priebehu prípravného konania celý nedoplatok na daniach spolu s uloženými sankciami, celkove sumu 18 108,74 eur uhradil. 
	Podľa § 215 ods. 1 písm. h/ Tr. por. prokurátor zastaví trestné stíhanie, ak zanikla trestnosť činu. 
	Podľa § 86 písm. e/ Tr. zák. trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dani, keď sa páchateľ po skončení vyšetrovania mohol oboznámiť s jeho výsledkami. 
	Nakoľko v danom prípade boli splnené zákonné podmienky pre postup podľa citovaných ustanovení, bolo potrebné rozhodnúť tak, ako sa uvádza vo výrokovej časti uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anatolij Derco
prokurátor